Χρήστος Φερεντίνος

Ο Χρήστος Φερεντίνος  (Ιωάννινα, 4 Μαρτίου 1969) είναι Έλληνας παρουσιαστής τηλεπαιχνιδιών ψυχαγωγικών εκπομπών. Κάποιες από τις δημοφιλέστερες εκπομπές που έχει παρουσιάσει είναι το Deal, Fort Boyard και Ελλάδα Έχεις Ταλέντο.

Πρώτα χρόνια
Ο Χρήστος Φερεντίνος γεννήθηκε τον Μάρτιο του 1969 στο χωριό Σκλίβανη Ιωαννίνων και συγκεκριμένα στην περιοχή του Προφήτη Ηλία. Σε μικρή ηλικία πήγε με την οικογένειά του στην Αθήνα όπου έζησε τα μαθητικά του χρόνια στην περιοχή των Εξαρχείων. Όταν τέλειωσε το σχολείο πέρασε στο Τμήμα της Νομικής του Πανεπιστημίου Αθηνών άλλα τελικά τον κέρδισε η ενασχόληση του με τα μέσα ενημέρωσης. Το 1989, ξεκίνησε να εργάζεται ως ραδιοφωνικός παραγωγός στον σταθμό Αθήνα 9.84 ενώ λίγο καιρό μετά ξεκίνησε ως ρεπόρτερ στον τηλεοπτικό σταθμό ΣΚΑΪ (νυν Alpha TV). Στο ίδιο κανάλι το 1993 ξεκίνησε να παρουσιάζει την ταξιδιωτική εκπομπή "Άκου να Δεις" η οποία είχε μεγάλη επιτυχία εκείνα τα χρόνια με τον παρουσιαστή να ξεχωρίζει για την ιδιαίτερη επικοινωνία του με τον κόσμο.

Βιογραφικό
Στις αρχές του 1998 μετά την μακροχρόνια συνεργασία του με τον ΣΚΑΪ πήρε μεταγραφή στον ΑΝΤ1. Εκεί παρουσίασε το πρώτο τηλεπαιχνίδι στη καριέρα του, με τίτλο «Οι Κολλητοί», σε εβδομαδιαία βάση.

Τη σεζόν 1998-99 ξεκίνησε τη συνεργασία του με το MEGA, παρουσιάζοντας την εκπομπή «Ακούνα Ματάτα» που ήταν ουσιαστικά το concept εκπομπής που παρουσίαζε για χρόνια στο ΣΚΑΪ (νυν ALPHA).

Μια ακόμη μεγάλη επιτυχία του Φερεντίνου ήταν η εκπομπή «Μπαμ» (2000-02) στον ΑΝΤ1. Το θέμα της εκπομπής ήταν φάρσες με θύματα γνωστούς Έλληνες που για την υλοποίηση της κάθε φάρσας χρειαζόταν πολλές μέρες προετοιμασίας και βοηθητικούς ηθοποιούς να συμμετέχουν σε αυτές.

Έπειτα, βρέθηκε στον τηλεοπτικό σταθμό STAR για να παρουσιάσει το ριάλιτι γυμναστικής «The Gym Show» (2002) -το οποίο όμως κόπηκε λόγω χαμηλής τηλεθέασης στην τρίτη εβδομάδα προβολής του- και το τηλεπαιχνίδι «Μονομάχος» (2002-04). Ακολουθούν τα τηλεπαιχνίδια «Οι Κληρονόμοι» (2004-05) και «Fort Boyard» (2004-08).

Παράλληλα με το Fort Boyard αναλαμβάνει το τηλεπαιχνίδι «Deal» (2005-2008, 2010-2011) στον ΑΝΤ1 όπως και την βραδινή έκδοση αυτού, με τίτλο «Super Deal» (2006-08) αλλά και τις εκπομπές «Show Me The Money» (2007-08) και «Η Λίστα» (2008-09). Επιπλέον, παρουσίασε την εκπομπή «Ελλάδα Έχεις Ταλέντο» (2008-12) και το ριάλιτι «Ο Διάδοχος του Uri Geller» (2009).

Τη σεζόν 2011-12 παρουσίασε, μαζί με τη Σίσσυ Χρηστίδου, την στήλη «Πρωινό ANT1-Παρέα» από την καθημερινή πρωινή ψυχαγωγική εκπομπή «Πρωινό ΑΝΤ1».

Από τον Μάρτιο του 2014 βρίσκεται εκ νέου στον ALPHA όπου αναλαμβάνει την παρουσίαση του τηλεπαιχνιδιού «Άκου τι Είπαν!». Λόγω της μεγάλης επιτυχίας της εκπομπής από τη σεζόν 2014-15, το επεισόδιο της Παρασκευής προβαλλόταν βράδυ με τίτλο «Άκου τι Είπαν! Βραδιάτικα» με συμμετοχή επώνυμων παικτών για φιλανθρωπικούς σκοπούς. Το τηλεπαιχνίδι συνεχίστηκε μέχρι το 2016. Από το 2016 έως το 2019 παρουσίασε το «Deal» στον ALPHA, το οποίο ήταν και το τηλεπαιχνίδι που τον καθιέρωσε. Το 2019, μετά την ολοκλήρωση του «Deal», παρουσίασε το τηλεπαιχνίδι «Πάνω Κάτω» και πάλι στον ALPHA. Από τις 5 Οκτωβρίου προβαλλόταν ένα επιπλέον επεισόδιο το Σαββατόβραδο, με τίτλο «Πάνω Κάτω Και Το Βράδυ». Ο ALPHA όμως αποφάσισε να διακόψει και τις δύο εκπομπές λόγω χαμηλής τηλεθέασης. Κι έτσι από τον Ιανουάριο του 2020, ο ALPHA αποφάσισε στη θέση του «Πάνω Κάτω» να βάλει ξανά το «Deal», το οποίο συνεχίστηκε μέχρι τον Ιούλιο του 2023. Ενδιάμεσα, από τον Απρίλιο του 2021 μέχρι τον Μάρτιο του 2022 παρουσίασε -στο ίδιο κανάλι- το τηλεπαιχνίδι «Η Τέλεια Απόδραση» με συμμετοχή της Άννας Πρέλεβιτς.

Το 2023 παίρνει μεταγραφή στο ΣΚΑΪ παρουσιάζοντας, εκ νέου μετά από 19 χρόνια, το τηλεπαιχνίδι «Μονομάχος» για μια σεζόν. Το 2024 παρουσίασε τη μουσική εκπομπή «Σάββατο με φίλους!» στο ίδιο κανάλι, ενώ από εκείνη τη χρονιά παρουσιάζει στο ίδιο κανάλι το τηλεπαιχνίδι Still Standing.

Προσωπική ζωή
Το 1999 ξεκίνησε τη σχέση του με την ηθοποιό Σοφία Παυλίδου και πέντε χρόνια μετά, το 2004, παντρεύτηκαν. Απέκτησαν μαζί δύο γιους, τον Δημήτρη και τον Κωνσταντίνο. Ο χωρισμός του ζευγαριού έγινε γνωστός το 2016 ύστερα από 17 χρόνια κοινής πορείας.

Παραπομπές

Κατηγορία:Απόφοιτοι Εθνικού και Καποδιστριακού Πανεπιστημίου Αθηνών
Κατηγορία:Έλληνες ραδιοφωνικοί παραγωγοί
Κατηγορία:Έλληνες τηλεπαρουσιαστές